IRPC-BLA รอดหลุด SET50 หลัง TLI “มาร์เก็ตแคป” ต่ำเกณฑ์
IRPC-BLA โล่งอกไม่หลุด SET50 หลัง TLI ราคาต่ำจองปิด 15.90 บาท อดเสียบแทนเนื่องจากมาร์เก็ตแคปต่ำเกณฑ์
IRPC-BLA โล่งอกไม่หลุด SET50 หลัง TLI ราคาต่ำจองปิด 15.90 บาท อดเสียบแทนเนื่องจากมาร์เก็ตแคปต่ำเกณฑ์
26 ก.ค. 2565

ผู้สื่อข่าวรายงานว่า ก่อนหน้านี้มีการประเมินว่า บริษัท ไออาร์พีซี จำกัด (มหาชน) หรือ IRPC และ บริษัท กรุงเทพประกันชีวิต จำกัด (มหาชน) หรือ BLA ที่ปัจจุบันอยู่รั้งท้ายอันดับ 50 และ 49 ของกลุ่ม SET50 วัดจาก “มาร์เก็ตแคป” ว่าอาจถูกโดนเบียดตกชั้นจาก บริษัท ไทยประกันชีวิต จำกัด (มหาชน) หรือ TLI น้องใหม่ไอพีโอบิ๊กเบิ้มที่จะเข้ามาแทนที่
ขณะที่ล่าสุด IRPC และ BLA รอดตัวไม่หลุด SET50 ตามความกังวลของหลายฝ่ายก่อนหน้า เมื่อ TLI ปิดเทรดวันแรก (25 ก.ค. 65) ที่ระดับ 15.90 บาท ลบไป 0.10 บาท หรือ 0.62% ทำจุดสูงสุดที่ระดับ 16.30 บาท ทำจุดต่ำสุดที่ระดับ 15.90 บาท ด้วยมูลค่าการซื้อขาย 10,297.17 ล้านบาท หลุดจองราคาไอพีโอที่ 16 บาทต่อหุ้น
ทั้งนี้ เมื่อนำมาคำนวณการเข้า SET50 แบบเกณฑ์ “Fast track” พบว่าอาจเป็นเรื่องยาก เนื่องจากราคาหุ้นที่ปิด 15.90 บาท เมื่อนำไปคำนวณหา “มาร์เก็ตแคป” ซึ่งคิดจากจำนวนหุ้นจดทะเบียนชำระแล้วทั้งหมดหลังขายไอพีโอเป็น 11,450 ล้านหุ้น พบว่ามีมาร์เก็ตแคป 182,055.00 ล้านบาท คิดเป็นสัดส่วน 0.97% ของมาร์เก็ตแคปรวมทั้งตลาดหลักทรัพย์ที่ 18,822,165.56 ล้านบาท ทำให้ไม่เข้าเกณฑ์
อีกทั้ง TLI ยังอยู่ในอันดับ 23 ซึ่งไม่เข้าเกณฑ์หุ้นที่มีมูลค่ามาร์เก็ตแคปสูงสุดติด 20 อันดับแรกใน SET50 เพราะอันดับ 20 คือ CPF มาร์เก็ตแคป 217,433.87 ล้านบาท ต่อมาอันดับ 21 คือ PTTGC  มาร์เก็ตแคป 200,643.79 ล้านบาท และอันดับ 22 คือ GPSC มาร์เก็ตแคป 188,921.87 ล้านบาท
ดังนั้นหากดูข้อมูลเบื้องต้นทาง TLI ไม่มีโอกาสเข้า SET50 แบบเกณฑ์ “Fast track” ซึ่งต้องรอไปคำนวณในครึ่งหลังของปี 2566
ตามเกณฑ์หลักทรัพย์ที่ใช้ในการคำนวณดัชนีราคา SET50 และ SET100 นั้น เป็นหุ้นสามัญที่จดทะเบียนในตลาดหลักทรัพย์ฯ ไม่น้อยกว่า 6 เดือน และมีมูลค่าหลักทรัพย์ตามราคาตลาดเฉลี่ยต่อวันย้อนหลัง 12 เดือนสูงสุด 200 อันดับแรก
อย่างไรก็ตามล่าสุด เมื่อวันที่ 25 ก.ค. 65 มาร์เก็ตแคปของทั้ง 2 บริษัทอย่าง IRPC อยู่ที่ 65,798.83 ล้านบาท ขณะที่ BLA มีมาร์เก็ตแคป 63,606.83 ล้านบาท
สำหรับมาร์เก็ตแคป 5 อันดับแรก ประกอบด้วย 1. AOT มาร์เก็ตแคป 992,856.15 ล้านบาท, 2. PTT มาร์เก็ตแคป 978,282.62 ล้านบาท, 3. PTTEP มาร์เก็ตแคป 629,242.69 ล้านบาท, 4. ADVANC มาร์เก็ตแคป 594,841.95 ล้านบาท และ 5. GULF มาร์เก็ตแคป 551,458.05 ล้านบาท